Christian Lindman

Christian Wilhelm Lindman (født 19. august 1916 i Arendal, død 12. januar 2019) var en norsk arkitekt som har satt et visst preg på Hamar by.

Lindman fikk sin arkitektutdannelse i Darmstadt, der han ble uteksaminert i 1939. Han arbeidet en periode hos arkitekt Finn Poppe før han startet egen arkitektpraksis i 1943.

I 1940-årene tegnet han for det meste villaer i det såkalte byggebeltet, områder rundt sentrum som siden er innlemmet i Hamar kommune. I 1956 tegnet han tilbygget til Granerudgården (Torggata 32) langs Vangsvegen, og senere har han også tegnet større bygg. Blant disse er Kreditkassens bygningskompleks i Hamar sentrum, Hedmark fylkeskommunes bygg i Parkgata og Norsk Tippings administrasjonsbygg på Storhamar. Bygningene er relativt typiske representanter for sin tids formspråk, og Lindman har også tegnet bygg som er oppført utenfor Hamar. Dessuten har han bidratt med reguleringsplaner for byen.

Lindman ledet arkitektkontoret han grunnla, helt til sønnen Knut overtok i 1980-årene.

Verker i utvalg 
(På Hamar med mindre annet er nevnt)
 Reguleringsplaner for Furuberget-området (ca. 1949)
 Tilbygg til Granerudgården (Torggata 32) langs Vangsvegen (1956)
 Kreditkassens bygningskompleks i Torggata 72 og Strandgata 61 (i to trinn, 1965–68)
 Hedmark fylkeskommunes bygg, Parkgata 64 (1971)
 Administrasjonsbygg for Norsk Tipping, Måsåbekkvegen (1973–74)
 Vegkontoret, Parkgata 54 (1976)
 Rådhus i Stange
 Sykehjem og legesenter på Flisa
 Tilbygg Hamar Frimurerloge

Referanser

Litteratur 
 
 

Norske arkitekter
Personer fra Arendal kommune